སྐོར་བྲོ་ནི་སྙན་ངག་དང་གླུ་དབྱངས།བྲོ་གར་བཅས་གཞི་གཅིག་ཏུ་གྲུབ་པའི་གླུ་གར་ཞིག་ཡིན་ཞིང་།བྲོ་ཚིག་ལ་བསྡུར་བ་དང་།དཔེ་རྒྱན།རབ་བཏགས་སོགས་ཀྱི་རྒྱན་སྤྱོད་ཡོད་པ་དང་།ཚིག་ཚོགས་དོ་སྙོམས་ཤིང་།ཚིག་ཕྲེང་གསུམ་གྱིས་དུམ་བུ་གཅིག་ཏུ་གྲུབ་ཡོད་ལ།ནང་དོན་ཕུན་སུམ་ཚོགས་པོ་ཡོད།སྐོར་བྲོའི་སྟངས་སྟབས་དེ་གནའ་ཉམས་དོད་ཅིང་བག་ཆགས་པ།སྐོར་བྲོའི་ནང་དུ་སྲོག་ཆགས་ལ་ལད་ཟློས་བྱེད་པའི་འཁྲབ་སྟངས་ཡོད་དེ།དཔེར་ན།རྨ་བྱ་ཆུ་འཐུང་དང་རི་བོང་འཕག་མཆོང་སོགས་ཀྱི་འཁྲབ་སྟངས་ལ་གདོད་མའི་བྲོ་གར་གྱི་ཁྱད་ཆོས་ལྡན།སྐོར་བྲོས་སྲོལ་རྒྱུན་བྲོ་གར་གྱི་རྣམ་པའི་ཐོག་ནས་རང་མི་རིགས་ཀྱི་ལོ་རྒྱུས་རིག་གནས་དང་།ཡུལ་སྲོལ་གོམས་གཤིས་དང་གུས་ལུགས་སོགས་སོར་ཉར་ཡོད།དེའི་ཐོག་ནས་མི་རིགས་ཤིག་གི་རྒྱུན་རིང་བའི་ལོ་རྒྱུས་དང་བློ་རིག་མཚོན་ཐུབ་པ་རེད།